方景南出示館中諸公唱和分茶詩次韻
作者：劉才邵
朝代：宋

paragraphs: 欲知奇品冠坤珍，須觀乳面齧甌脣。
湯深不散方驗真，側瓶飛瀑垂巖紳。
色香味觸未離塵，清意元自超空輪。
靈臺賡唱格力勻，皎如冰蘂夾霜筠。
高詞險韻愁鬼神，雄辨逸藻回冬春。
天教飛步出凡倫，窺闖天巧終不真。
閩山蒼翠倚高旻，地靈氣淑儲芳津。
從來霑溉浩無垠，修貢先期還更新。
諸公才具足致身，況復感會方逢辰。
邇英講讀優儒臣，玉甌珍賜從中宸。
自憐衰鬢真陳人，欲覓漁舟向水濵。